ปตท.เลื่อนประชุมผู้ถือหุ้นปี’ 63 ไม่มีกำหนด ยันจ่ายเงินปันผลตามเงื่อนไขเดิม
ปตท.แจ้งผู้ถือหุ้นเลื่อนการประชุมประจำปี จากเดิม 10 เม.ย. ออกไปไม่มีกำหนด เสี่ยงการแพร่ระบาดโควิด-19   พร้อมจ่ายเงินปันผลหุ้นละ1.10 บาท


30 มี.ค. 2563

นายชาญศิลป์  ตรีนุชกร ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) (ปตท.) เปิดเผยภายหลังมติประชุมคณะกรรมการ ปตท. นัดพิเศษ ครั้งที่ 1/2563 เมื่อวันที่ 26 มีนาคม 2563 ว่า ปตท.ขอแจ้งเลื่อนการประชุมสามัญผู้ถือหุ้นประจำปี 2563 ที่จะมีขึ้นในวันศุกร์ที่ 10 เม.ย. 2563 แต่ยังคงมีมติอนุมัติจ่ายเงินปันผลระหว่างกาลแทนการจ่ายเงินปันผลประจำปี จากกำไรของบริษัท ณ วันที่ 31  ธ.ค. 2562 ในอัตราหุ้นละ 1.10 บาท เมื่อรวมกับการจ่ายเงินปันผลระหว่างกาลงวดครึ่งปีแรกของปี 2562 ที่คณะกรรมการฯ มีมติอนุมัติ เมื่อวันที่ 27 ก.ย. 2562 ในอัตราหุ้นละ 0.90 บาท เป็นจำนวนเงินปันผล รวมอัตราหุ้นละ 2.00 บาท เป็นการจ่ายจากกำไรของบริษัททั้งปี 2562 และคณะกรรมการฯ จะไม่เสนอจ่ายเงินปันผลประจำปี 2562 อีก
ทั้งนี้เป็นการดำเนินการตามที่ได้มีประกาศสถานการณ์ฉุกเฉินในทุกเขตท้องที่ทั่วราชอาณาจักร ณ วันที่ 25 มีนาคม 2563 และข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 1) ประกอบกับประกาศกรุงเทพมหานคร เรื่องสั่งปิดสถานที่เป็นการชั่วคราว (ฉบับที่ 4) ณ วันที่ 27  มีนาคม 2563 และขอความร่วมมือให้พิจารณาถึงความจำเป็นในการจัดกิจกรรมที่มีลักษณะของการรวมกลุ่มคนเป็นจำนวนมาก ซึ่งมีความเสี่ยงที่จะทำให้การแพร่ระบาดเกิดขึ้นและกระจายสู่บุคคลทั่วไปโดยง่าย อีกทั้ง ปตท.ได้มีการติดตามสถานการณ์การแพร่ระบาดอย่างใกล้ชิดมาโดยตลอด
อย่างไรก็ตามหากภายหลังจากสถานการณ์การระบาดของโรคไวรัส COVID-19 คลี่คลาย จะได้แจ้งให้ผู้ถือหุ้นทราบถึงวัน เวลา และสถานที่ในการประชุมฯ ใหม่อย่างเป็นทางการอีกครั้ง